Waqt li l-Pulizija għadha qed tinvestiga l-allegat tbagħbis u tħassir ta’ files mill-map server tal-MEPA, it-tmexxija tal-Awtorità tal-Ambjent u l-Ippjanar ħadet passi immedjati biex tidentifika min kien responsabbli u fuq kollox jekk f’dak li allegatament tħassar mis-server online tal-MEPA, jindikax li kien hemm xi xejriet partikolari. Il-Kap Eżekuttiv tal-Awtorità tal-Ambjent u l-Ippjanar, Johann Buttigieg u għadd ta’ uffiċċjali oħrajn tal-MEPA qed jiflu bir-reqqa kull file t’azzjoni ta’ infurzar u li possibilment, setgħu tħassru mill-map server, sistema online aċċessibli għal kulħadd li tinkludi informazzjoni dwar il-permessi għall-iżvilupp, proprjeta skedata u avviżi ta’ infurzar fost l-oħrajn. Dan wara li x-xahar li għadda, is-Sur Buttigieg irċieva informazzjoni li fix-xhur l-imgħoddija, seta’ kien hemm xi tbagħbis f’xi files. Minnufih kiteb lill-Kummissarju tal-Pulizija li beda jinvestiga waqt fi tmiem il-ġimgħa li għaddiet, għadd ta’ uffiċċjali li ma jaħdmux fit-taqsima tal-infurzar tal-MEPA għamlu awditjar tas-sistema kollha bil-ħsieb li jinstab min kien responsabbli għal dan l-allegat tbagħbis u x-xejriet li jistgħu joħorġu mill-allegat tbagħbis. Il-Kap Eżekuttiv tal-MEPA, Johann Buttigieg qal lil TVM.com.mt “sibna u ġbarna dawk il-files li fl-opinjoni tagħna jistgħu ikunu jew mitlufin jew inkella fis-sistema neqsin biex nerġgħu nibnu s-sistema kemm jista jkun malajr.” Is-Sur Buttigieg spjega li għall-ewwel kien maħsub li kien hemm mal-elf u mitejn file li tħassru mill-map server, iżda wara l-eżerċizzju tal-aħħar jiem instab li hemm mal-mitt file li ghad m’hemm l-ebda traċċa tagħhom. Għalkemm il-MEPA xorta għandha kopji oħrajn ta’ kull azzjoni ta’ infurzar, fosthom fil-forma ta’ file fiżiku u ieħor digitali, il-Kap Eżekuttiv qal li waħda mir-riperkussjonijiet ta’ dan kollu, tista tkun it-telf ta’ multi li l-MEPA tiġbor minn żvilupp illegali. Sax-xahar li għadda, kien hemm mal-għoxrin persuna fi ħdan il-MEPA li kellhom id-dritt jagħmlu bidliet, fosthom iħassru avviżi ta’ infurzar mill-map server. Fid-dawl ta’ dan kollu, issa hemm żewġ persuni biss li għandhom id-dritt jagħmlu dawn it-tip ta’ bidliet. Is-Sur Buttigieg qal li l-MEPA tinsab determinata li jittieħdu passi dixxiplinarji fil-konfront tal-persuna jew persuni li kienu responsabbli. Storja: Keith Demicoli